Lykke Friis (V), 2010-12-14:
Tusind tak for en god debat, som jeg selvfølgelig lige vil prøve på at opsummere og også kommentere.
Lige først til hr. Per Clausen vil jeg sige, at der jo ikke er nogen tvivl om, at vi ikke nåede i mål i Mexico, hvad angår klimaudfordringen.
Det tror jeg heller ikke der er nogen der har sagt.
Personligt har jeg dog den opfattelse, at det nu er lykkedes at løfte de dele, vi blev enige om i København, uden for FN ind i FN-systemet som sådan, og det er et fremskridt.
Det gør i hvert fald, at man nu har lagt et fundament, og dermed har man jo også mulighed for så at se på landenes respektive reduktionsmål, når vi kommer længere frem og den politiske vilje forhåbentlig også stiger.
Så på den måde er det, selv om det ikke løser alle problemerne, i hvert fald et bedre fundament end det, vi havde sidste år.
Når jeg lytter til debatten, synes jeg, at der er en række ting, som vi er enige om.
Det første, vi er enige om, er jo naturligvis, at vi skal forebygge, så vi minimerer de skader, klimaforandringen skaber, og der tror jeg, at en hvilken som helst person, der har rejst rundt i landet efter den såkaldte monsterregn, selvfølgelig har været berørt af det, når man f.eks. i Nordsjælland ser, at folk stadig væk bor i skurvogne.
Det er da selvfølgelig noget, som berører en og også giver en stof til eftertanke og også giver en yderligere forståelse af, at det her naturligvis er et vigtigt emne, uden at jeg dermed siger, at man kun skal handle, når man ser, at det regner, for det er jo mildest talt ikke det, der er grundlaget for regeringens politik og dermed også strategien, der blev vedtaget i 2008.
For hvis vi kun gør det, må vi jo også erkende, at det så måske kan være lidt vanskeligt at få gjort det her til den store folkelige sag, når det altså ikke lige regner.
Derfor er det vigtigt, at man netop også ser på mulighederne for at skabe nye grønne områder, og det har jeg jo så også selv kunnet konstatere ved at rejse rundt i det danske land.
F.eks. i Billund havde de jo formået at få lavet et nyt, spændende grønt område, hvor de kunne lede vandet ud, og så havde de sågar af den jord, de havde fjernet, lavet en kælkebakke, så den kan jo forhåbentlig blive benyttet her og nu.
Det er jo så bare et eksempel.
Der er mange andre eksempler på, hvordan man netop kan slå flere fluer med et smæk, når man kaster sig ud i klimatilpasning.
Så synes jeg egentlig også, at jeg kunne lytte mig frem til, at vi er enige om, at der jo ikke er nogen af os, der har det endegyldige svar på, hvordan man skal gribe klimatilpasning an.
Nogle er måske så lidt mere klare i mælet og har måske lidt mere selvtillid end andre, men lad det nu ligge.
Vi ser jo også omkring os, at der heller ikke er nogen der, der har knækket koden for, hvordan man gennemfører den ultimative, perfekte klimatilpasningsplan.
Præcis fordi vi jo ikke ved alt, så er den undersøgelse, som flere har refereret til, bl.a. fru Mette Gjerskov, om, hvad kommunerne har gjort indtil videre, jo præcis en undersøgelse, som vi selv har sat i gang fra regeringens side – centeret – for på den måde at hitte ud af, hvor langt man er kommet, og for på den måde selvfølgelig også at skabe bedre videngrundlag og bedre mulighed for videndeling mellem de enkelte kommuner.
Det er jo også derfor, man så kan konstatere, når man har lavet sådan en undersøgelse, at det – om end man kan diskutere detaljer, som blev frembragt – ikke er alle kommuner, der ved, at f.eks. portalen eksisterer osv.
Jamen så må man selvfølgelig rette ind, og det var jo også derfor, at jeg nævnte, at vi nu går i gang med sådan en tour de klimatilpasning rundt i landet for på den måde så at udbrede kendskabet til portalen, men selvfølgelig også til de respektive værktøjer, som vi også lidt har været inde på.
Der er i hvert fald bl.a. noget, som flere kommuner har gjort mig opmærksom på, og det er hele diskussionen om spildevand, og der er det jo sådan, at miljøministeren har nedsat et spildevandsudvalg.
Det er også sådan, har jeg forstået på miljøministeren, at man også ser på planloven.
Det var der i hvert fald også en række, der var inde på, så meget af det her arbejde er jo altså i gang.
Så er det selvfølgelig ikke sådan i den arbejdsdeling, vi har med kommunerne, at vi ikke taler sammen.
Der blev sagt, at det var vigtigt med dialog, og det kan jeg så sandelig også bekræfte at der er.
Så i forbindelse med og efter begivenhederne i august supplerede vi jo så de nuværende diskussionsfora og diverse andre organer, vi har med kommunerne, med et nyt forum, som jo består af KL og miljøministeren og undertegnede.
Det var jo præcis også for, at vi der kan kigge hinanden i øjnene, og at vi der også kan sige: Jamen hvor er det, vi mener, at der skal være en ekstra indsats.
Der kan vi jo selvfølgelig også diskutere den overordnede arbejdsdeling.
Der må jeg jo altså bare konstatere, at jeg også synes, at det er fair nok, at jeg forholder mig til, hvad KL siger, og det er jo så formanden for KL's Teknik- og Miljøudvalg, Martin Damm, og det har han jo også sagt offentligt, nemlig at han accepterer, at vi har den arbejdsdeling, som vi har, og han accepterer også, at det jo er kommunernes ansvar at gennemføre klimatilpasningstiltag.
Den dialog vil vi naturligvis fortsætte, ligesom vi netop har afholdt en konference om det her emne, hvor vi jo konstant lyttede og prøvede på at se, om der er andre ting, vi skal se på, og så kigger vi på det.
Det betyder naturligvis ikke, at jeg synes, og det var også det, jeg var inde på i mit indlæg, at der er belæg for at sige på nuværende tidspunkt, når man har vedtaget en strategi i 2008, at nu bliver man altså nødt til at lave en radikalt anderledes strategi.
Så jeg vil sådan set håbe, at vi med den her debat kan komme frem til, at der er en del, vi er enige om, og så komme med gode indspil til det løbende arbejde og have diskussioner om, hvordan vi så på baggrund af den nuværende arbejdsdeling kan forbedre det arbejde, der er blevet indledt på alle mulige forskellige områder, og det vil jeg naturligvis altid være beredt til at gøre.
Så tak for en god debat.